Thorkildsen avbrøt EM-finalen med lårsmerter
- Jeg vet bare at han klaget over vondt i låret. Det som er viktig nå er at han får behandling, sier sportssjef Ronny Nilsen til VG Nett. - Hvor dramatisk er dette nå like før OL? - Det vet vi ikke. Det kan ha vært av skadeforebyggende behov at han trakk seg. Thorkildsen selv gir følgende forklaring på hvorfor han ga seg: - Jeg klarte ikke å løpe i full fart. Jeg ga det tre forsøk, og fant ut at det ikke kom til å bli noe bedre, sier Thorkildsen etter å ha blitt nummer fire med et kast på 81,55 meter.Det er hans svakeste mesterskapsplassering på ni år. I pressesonen i Helsingfors var han tydelig skuffet, men likevel ganske avslappet i møte med den norske sportspressen. - Hvordan ser du på OL akkurat nå? - Det tror jeg ikke blir noe problem. Det er ikke så ille, det er mer det at det ikke kjentes bra ut i dag, sier Thorkildsen til VG Nett - og forklarer at de fem-seks ukene er som et hav av tid å regne. - Hadde OL vært i morgen, hadde jeg vært bekymret. Det er jeg ikke nå.Han fikk sin beste lengde i første kast. Andrekastet var på 78,12 meter, mens han fikk 77,07 i tredje kast. Det var på oppvarmingen Thorkildsen kjente problemet, som han også har merket tidvis tidligere i år. - Hva betyr det for deg at det ikke ble EM-medalje? - Det er kjedelig. Men det stod mellom å gi seg etter oppvarming eller å gi det et ærlig forsøk her inne. Nå ble det fjerdeplass, eller noe slikt, men jeg fikk jo ikke ut det jeg ville, sier Thorkildsen til VG Nett. 30-åringen gikk rett på behandling etter konkurransen, og ga uttrykk for at spesifikke spørsmål rundt videre opplegg nå var vanskelig å svare på. - Samme hvor mye dere spør så vet jeg ikke hva jeg skal gjøre nå, sier spydmesteren og smiler.Til VG Nett forklarer Thorkildsen at han hadde fullført konkurransen dersom det var OL - og ikke EM - i dag. - Ja, da hadde jeg også hatt tre flere sjanser. Vurderingen i dag var å gjøre ett kast, og så satse på det beste. Jeg gjorde så to til, men ville ikke risikere mer, sier Thorkildsen. Tsjekkiske Vitezslav Vesely tok gull med et kast på 83,72 meter. Valerij Jordan fra Russland fikk sølv med 83,23, mens bronsen gikk til Ari Mannio fra Finland. Han kastet 82,63. Tidligere på kvelden tok Norge to meget overraskende medaljer. Først var det Margrethe Renstrøm som kapret bronsen i lengde, før Tonje Angelsen tok sølv i høyde. Jaysuma Saidi Ndure løp inn til bronse på 100 meter, mens Ezinne Okparaebo ble nummer fire.
Andreas Thorkildsen lå på fjerdeplass i spydfinalen. Så trakk han seg plutselig.